Bendt Bendtsen (KF), 1998-11-12:
Århundredets hykleri fra venstrefløjen - det er overskriften på dagens debat, så det går egentlig ganske godt.
Venstrefløjen kender jo ingen grænser, og dagsordenen er så endt i et forslag fra regeringen om en undersøgelse af Politiets Efterretningstjeneste.
Regeringen ønsker PET undersøgt i alle ender og kanter.
Formålet skulle så være at se, om PET har overtrådt de politiske ordrer, som de i tidens løb har fået.
Staten ønsker ligeledes at få undersøgt, om man kan gøre et retligt ansvar gældende over for de tjenestemænd, der har arbejdet i demokratiets tjeneste.
Vi har i dag at gøre med en sag, der er udpræget politisk, en politisk konflikt, og den ønsker man nu at gøre til et retsligt opgør.
Der er gået politik i det, som hr. Søren Søndergaard har sagt.
Lovforslaget er smalt.
Det fokuserer på PET, mens landsforrædere og andre godtfolk kan gå og hygge sig.
Jeg vil også bruge min weekend til at læse Mikkel Plums bog, der kommer her i weekenden.
Det Konservative Folkeparti kan ikke støtte denne undersøgelse, og vi vil hermed meddele et nej til lovforslaget.
Lovforslaget lægger op til en undersøgelseskommission, en underlig blanding af en tjenestemandsundersøgelse plus noget historisk. Mener man, at nogen har gjort noget forkert, jamen så må man da ligesom alle andre steder rejse en sigtelse i stedet for at kaste kollektiv skyld på de ansatte i Politiets Efterretningstjeneste.
Jeg startede med at sige
, at dette var århundredets hykleri fra venstrefløjen.
Mange nuværende og tidligere ansatte i PET må i dag gå rundt med en meget dårlig smag i munden.
Gamle kommunister løber rundt og foregiver at være rene uskyldigheder.
Skal vi have et billede at PET, skal vi samtidig have et billede af, hvad vi var oppe imod.
PET og FE var og er
beskedne efterretningstjenester, der arbejdede i demokratiets tjeneste, og de var oppe imod totalitære regimer, som skød egne statsborgere, såfremt man ville flygte til Vesten.
Jo, vi er nået så langt, at den gamle Stasichef, Markus Wolf, med ærbødighed er blevet modtaget på Københavns Universitet - en mand, som gjorde alt for at undergrave Vestens demokratier.
Det er kvalmende.
I dag kan man så læse, at et medlem fra Blekingegadebanden, der også burde have været registreret noget tidligere, kan forelæse samme sted.
Hovedproblemet i årene efter krigen var ikke efterretningstjenesterne, men de mennesker, der med ulovlige midler arbejdede imod det danske demokrati.
Friheden var jo truet.
Sovjet lagde sin kommunistiske jernnæve på de lande, som man befriede efter Anden Verdenskrig.
Vi må huske på Ungarn i 1956, Tjekkoslovakiet i 1968, Afghanistan i 1979.
Og herhjemme bistod danskere den sovjetiske efterretningstjeneste.
Nu skal jeg ikke sige, om det er rigtigt, for det har
jeg ingen baggrund for, men det er jo fra ganske kompetent side i pressen oplyst, at SF's stifter og forhenværende formand for DKP begik landsforræderi ved at udlevere mængder af militære oplysninger til Sovjet.
Gjorde han det - det kan jeg ikke sige noget om -
så er han formentlig ikke den eneste. Hvad med pengestrømmene fra Moskva til København?
Historien har i den henseende behov for at få hele det her dobbeltspil belyst.
Vi har behov for at få Stasis arkiver afdækket, få afdækket Østtysklands rolle i forhold til det parlamentariske og udenomsparlamentariske system.
Venstrefløjen har i dag smidt kroge ud med madding.
Regeringen har bidt på.
Venstrefløjen haler, så godt de kan.
I Det Konservative Folkeparti ønsker vi ikke at smadre PET.
Vi ønsker fortsat en hemmelig tjeneste.
Kører justitsministeren denne undersøgelse igennem, får han jo alligevel ikke fred for venstrefløjen.
Vi ønsker ikke at deltage i dette gedemarked for gammelkommunister.